~Inima+De+Tigan~




 * Codruţ şi Irina** se iubesc din clipa în care s-au cunoscut şi amândoi visează la o viaţă fericită şi la o familie împreună. Dar...
 * Codruţ** e ţigan din şatră. Deşi a învăţat carte şi a ajuns medic la Salvare, încă se izbeşte de prejudecăţile românilor, pentru că ţiganii poartă eticheta neîncrederii. Cu toate acestea, Codruţ este mândru de originea sa. Tatăl lui, Aurică Fieraru este bulibaşa Şatrei şi nu ştie carte, dar are şcoala vieţii, “aia mare”. Este un tradiţionalist şi nu ar concepe niciodată ca fiul lui să ia de nevastă o româncă. Nici mama lui **Codruţ**, **Spania,** nu este încântată de idee, dar îl susţine pe Codruţ, pentru că îşi iubeşte foarte mult copiii. Spania trăieşte pentru cei trei copii ai ei. **Giuvaeru,** fratele mai mic al lui Codruţ îi dă multe bătăi de cap Spaniei. El e cel care intră în multe încurcături şi se ascunde după fustele mamei pentru a ajunge la liman. **Argentina,** al treilea copil al familiei Fieraru, este o fată bună dar greu de măritat, pentru că e grasă.

Departe de aceste probleme şi prejudecăţi ale familiilor, Irina şi Codruţ sunt fericiţi împreună. Până într-o zi, când el află că, după legile ţigăneşti, îi este sortită Roza, o ţigancă foarte frumoasă, educată la Paris. Ea este fiica lui State Potcovaru, fratele de cruce al lui Aurică. State se întoarce din Franţa împreună cu soţia lui, **Flacarica** fiica adoptată **Minodora** şi bodyguardul marocan **Thierry** pentru a face nunta. Pentru a-şi apăra iubirea, Codruţ rezistă tentaţiilor Rozei şi o trimite fecioară înapoi la tatăl ei. Gestul lui este considerat suprema jignire şi trebuie răscumparat prin vărsare de sânge, pentru a nu se abate blestemul ţigănesc asupra urmaşilor. Aurică este gata să spele ruşinea cu viaţa lui, pentru a-şi salva fiul şi şatra.